Érik Comas l'è on ex pilota automobilistego fransese de Formula 1. Dopo aver vinto on canpionato de Formula 3000 inte el 1990, i lo ga torto a la Ligier, inte la qual l'è restà par un par d'ani. Dopo l'è pasà a la Larrousse co cui el ga corso inte el 1993 e 1994, ciapando de tanto un tanto qualche puntisin. L'è deentà famoso par ver ris-cià de provocar na carnefisina inte el Gran Premio de San Marin 1994. Piantà ai box da tri ziri par alcune noje tecnighe, l'è ripartì senza saver che la corsa la x'era blocada par l'incidente de Ayrton Senna. Rivà a la curva del Tamburelo, l'è stà bon de frenar in extremis evitando de investir i comisari de gara e i mezi d'emergensa che i se catava sul posto. Dopo 'sto incidente evitado par on sofio, Comas l'è stà sùbito squalifegà da la manifestasion, anca se lu, viste le terìbiłi conseguense de l'incidente de Senna , el gavea zà deciso de so inisiativa de no prender mia parte al secondo via. Tra l'altro Comas el gavea in mente de laxar la Formula 1 subito dopo el week-end imolese, par dopo esar convinto da Gerard Larrousse a continuar fino a la fin de la stagion. Comas el ga serà el 1994 col Gran Premio del Giapon e inte el sucesivo Gran Premio de Australia el ga lasà la so machina al pilota svisero Jean-Denis Deletraz. Da de lora Comas el ga disputà solo conpetision co veture a rude cuerte, specializandose in particolar 'ntele gare Gran Turismo niponiche dove l'è deentà pilota ufizial Nissan. Par problemi de salute ghè tocà ridur la so atività, e deso Erik Comas el segue el fiol Anthony inpegnado 'ntele formule adestrative europee.